KIRJALLINEN KYSYMYS E-1753/97 komissiolle esittäjä(t): José Valverde López (PPE) (27. toukokuuta 1997)

Aihe: Italialle, Espanjalle ja Kreikalle suunnattujen EMOTR:in maksujen keskeyttäminen komission toimesta

Euroopan komissio on keskeyttänyt Espanjalle, Italialle ja Kreikalle suunnattujen yhteisen maatalouspolitiikan hoitoon tarkoitettujen summien maksamisen, koska satovuoden 1995/1996 maitokiintiöiden ylittämisestä aiheutuneita sakkoja ei ole maksettu.

Maatalousrahastot merkitsevät Espanjalle 3500 miljoonaa pesetaa kuukausittain.

Mihin oikeudelliseen sääntöön komissio perustaa tämän päätöksen?

Katsooko komissio, että on järkevää rangaista maanviljelijöitä, jotka hoitavat velvollisuutensa, muiden oletetuista laiminlyönneistä?

Komission jäsenen Franz Fischlerin komission puolesta antama vastaus (18. kesäkuuta 1997)

Hillitäkseen maidontuotantoa ja välttääkseen maidontuottajien tulojen nopean heikkenemisen, mikä on väistämätön seuraus kasvavan tuotannon ja vähän kehittyvän ja vähäisessä määrin joustavan kysynnän aiheuttamasta epätasapainosta, neuvosto antoi vuonna 1984 asetuksen. Tämä asetus perustuu sellaisten tuotantokiintiöiden määräämiseen tuottajille, joista on säädetty maito- ja maitotuotealan yhteisestä markkinajärjestelystä 27 päivänä kesäkuuta 1968 annetussa neuvoston asetuksessa (ETY) N:o 804/68 ((EYVL L 148, 28.6.1968. )), sellaisena kuin se on viimeksi muutettuna asetuksella (EY) N:o 1538/95 ((EYVL L 148, 30.6.1995. )), ja erityisesti asetuksen 5 c artiklassa.

Rangaistusjärjestelmä on olennainen osa mekanismia, ja sen tehtävänä on maidon tavoitehinnan 15 prosentilla ylittävien maidon lisämaksujen avulla kannustaa tuottajia olemaan ylittämättä kiintiötään satovuoden aikana (maito- ja maitotuotealan lisämaksusta 28 päivänä joulukuuta 1992 annettu neuvoston asetus (ETY) N:o 3950/92 ((EYVL L 405, 31.12.1992. )), sellaisena kuin se on viimeksi muutettuna asetuksella (EY) N:o 1552/952).

Jotkin jäsenvaltiot eivät pidättäneet lisämaksujen kokonaismäärää satovuonna 1995/1996 lisämaksun soveltamista koskevista yksityiskohtaisista säännöistä 9 päivänä maaliskuuta 1993 annetun komission asetuksen (ETY) N:o 536/93 ((EYVL L 57, 10.3.1993. )), sellaisena kuin se on viimeksi muutettuna asetuksella (EY) N:o 470/94 ((EYVL L 59, 3.3.1994. )), 5 artiklan 2 kohdan mukaisesti. Nämä määrät oli säädetty maksettaviksi 31. elokuuta 1996 mennessä. Komissio otti kuitenkin huomioon jäsenvaltioiden erilaiset hallinnolliset vaikeudet ja myönsi lisäaikaa 31. tammikuuta 1997 saakka.

Kreikka, Espanja ja Italia eivät olleet 31. tammikuuta 1997 mennessä vielä hyvittäneet koko velkamäärää, ja komission oli tämän vuoksi asetuksen (EY) N:o 296/96 ((EYVL L 39, 17.2.1996. )) 4 artiklan 1 kohdan mukaisesti vähennettävä vastaava määrä niiden kuukausittaisista ennakoista ottaen huomioon jäsenvaltioiden Euroopan maatalouden ohjaus- ja tukirahaston tukiosaston puitteissa maksamat menot.

Espanjan ja Italian osalta, ottaen huomioon kyseessä olevat määrät ja välttääkseen rasittamasta näiden maiden valtiontaloutta kohtuuttomasti, komissio on suostunut vähentämään ennakkoja Espanjan osalta kahdessa erässä ja Italian osalta kolmessa erässä ja välttänyt näin rankaisemasta velvoitteensa täyttäneitä maanviljelijöitä.

Jäsenvaltioille ilmoitettiin näistä vähennyksistä, ja niillä oli tilaisuus esittää oma kantansa.

Komissio kiinnittää arvoisan parlamentin jäsenen huomion siihen, että maksuille oli määrätty aikarajat ja että kansallisten hallintojen on tärkeää noudattaa näitä aikarajoja. Nämä aikarajat otettiin käyttöön, jotta voitaisiin varmistaa kaikissa jäsenvaltioissa olevien tuensaajien tasavertainen kohtelu ja jotta voitaisiin välttää se, että maksujen viivästyminen aiheuttaa odotettuja taloudellisia vaikutuksia. Jos kukin maksaja voisi suorittaa maksun, milloin sille itselle parhaiten sopii hallinnollisesti, ei maatalousmenojen osalta voitaisi toteuttaa moitteettomasti neuvoston toivomaa talousarvion kurinalaisuutta (talousarviota koskevasta kurinalaisuudesta 31 päivänä lokakuuta 1994 tehty neuvoston päätös 94/729/EY ((EYVL L 293, 12.11.1994. ))).